**Familha** : Hadas **Nom** : La hada deu tuc

# Origina :

Lo « tuc » de que parlam ací, qu’es ua d’aqueras granas dunas de sable qui amassa lo vènt suu cant de la mar. (cf. lo Tuc deu Becut a Contis). Lo microtopo- nime aqueste, de segur, que sufís entà localizar l’istòria aquesta deu costat de las Lanas, Maransin, País de Bòrn, Maremne, eca.

# Descripcion :

En lo mite lanusquet, la hada (aquò que’s compren gramaticaument) qu’es l’esposa deu « hat », (mòt qui ven deu *fatum* grèc). « Hat » qu’es un aut nòm deu Becut (sonqu’un uelh au miei deu front, maishantèr, eca.). Hadas e hats que viven en daubuns palais meravilhós situats en devath deus tucs.

# Istòria :

Un còp èra, un joen boèr, qui, tustemps, e’s perdè ua vaca pendent ua bèra pausa, e qui, quèn la tornava trobar e s’apercevè, a cada còp, qu’èra dijà estada molhuda.

Un jorn, donc, que decidí de seguir-la entà saber çò qui n’èra. Que la vedot qui s’estancava davant d’ua grana pèira e que la lecava. La pèira, lavetz, que virè sus era-medissa, amuishant ua cauna qui s’obriva devath deu tuc. Lo boèr que sasí la coa de la vaca e qu’entrèt en la cauna arron de la bèstia.

En aqueth país de devath tèrra, que i èra un bròi castèth, e com la vaca e i anè de cap, lo boèr que’s hasot un chic mèi en darrèr entà véder çò qui’s passaré. Ua hada qu’arribèt e que tirèt la lèit en un terràs d’argent. Quèn la hada e s’apercebot lo gojat qu’èra entrat, que s’esmavot e qu’avot grana paur que lo son marit lo hat e’u tuèssi. Lavetz, que’u hiquèt dessús ua capa de las soas, hòrt bròja, teishuda d’aur e d’argent, e dotada de poders magics, de segur. Tanlèu lo hat qu’arribèt. Hart de malícia e de maishantèr, qu’escopí un gran bohat de huc suu boèr ; mès aqueste, qu’estot protegit per la capa e n’avot pas nat mau a maugrat que lo teishut estossi tot cremat. Atau, que’s podot ensauvar.

# Intertextualitat :

* Tots los contes qui parlan deu « monde de devath tèrra ».
* En particular lo conte deu Tuc de Bombet (Lanas) e lo conte de las hadas deu Bergons (Bigòrra).
* Mite deus « ciclòpes » grècs.
* Legendas de las bèstias fantasticas qu'escopissen lo huc.